ai4bharat/Pralekha huggingface dataset:
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
உலகச் சுற்றுச்சூழல் தினத்தையொட்டி நிகழ்ச்சி: மத்திய அமைச்சர் டாக்டர் ஜிதேந்திர சிங் பங்கேற்பு
உலகச் சுற்றுச்சூழல் தினத்தையொட்டி தில்லியில் இன்று  இந்திய சூழல் மற்றும் சுற்றுச்சூழல் பாதுகாப்பு நிறுவனம் உலகச் சூழல் பாதுகாப்பு நிகழ்ச்சி நடத்தியது. அதையொட்டி இந்த ஆண்டு “பிளாஸ்டிக் மாசினை ஒழிப்போம்” என்ற பிரகடனம் அறிவிக்கப்பட்டது.
நிகழ்ச்சியை மத்திய வடகிழக்கு மண்டல மேம்பாடு , பிரதமர் அலுவலகம் பணியாளர், பொதுமக்கள் குறைதீர்ப்பு மற்றும் ஓய்வூதியம், அணுசக்தி விண்வெளித் துறை டாக்டர் ஜிதேந்திர சிங் தொடங்கிவைத்தார்.
நிகழ்ச்சியில் பேசிய அமைச்சர் ஜிதேந்திர சிங், “உலக சுற்றுச்சூழல் தினத்தைக் கொண்டாடுவது சுற்றுச்சூழலைப் பாதுகாப்பதற்காக நம்மை அர்ப்பணித்துக் கொள்வதற்குக் கிடைத்த அரிய வாய்ப்பாகும். நமது சுற்றுச் சூழலைப் பாதுகாப்பதற்கு இன்னும் நிறைய செய்ய வேண்டியிருக்கிறது” என்றார்.
பிரதமர் திரு. நரேந்திர மோடி தொடங்கிய தூய்மைக்கான பிரசாரம் குறித்து சுட்டிக்காட்டிய அமைச்சர், அந்த இயக்கம் தற்போது மிகப் பெரிய மக்கள் இயக்கமாக விரிவடைந்துள்ளது என்று குறிப்பிட்டார்.
நமது இயற்கையையும் சுற்றுச்சூழலையும் பாதுகாத்து, பிளாஸ்டிக்கை ஒழிக்கும் பணி நடைபெற வேண்டும் என்று அமைச்சர் வலியுறுத்தினார்.
இது குறித்து மேலும் அறிந்துகொள்ள இணையதளம் : http://www.pib.nic.in/
பிரதமர் அலுவலகம்
நவ்ரோஸ் பண்டிகையையொட்டி பிரதமர் வாழ்த்து
பார்சி புத்தாண்டையொட்டி பிரதமர் திரு. நரேந்திர மோடி வாழ்த்து தெரிவித்துள்ளார்.
இது குறித்து பிரதமர் தமது டுவிட்டர் பதிவில் கூறியிருப்பதாவது;
"நவ்ரோஸ் வாழ்த்து!
பார்சி புத்தாண்டின் சிறப்பு நாளையொட்டி நல்வாழ்த்துகள். பார்சி சமூகத்தினரின் கலாச்சாரம் மற்றும் பாரம்பரியத்தில் இந்தியா பெருமை கொள்கிறது. இந்த சமூகம் நமது நாட்டின் முன்னேற்றத்தை சிறப்பாக வளப்படுத்தியுள்ளது. மகிழ்ச்சி, சிறந்த ஆரோக்கியம் மற்றும் செழுமை நிறைந்த ஆண்டாக திகழ நான் பிரார்த்திக்கிறேன்.
பாதுகாப்பு அமைச்சகம்
என்சிசி குடியரசு தின முகாமைக் குடியரசு துணைத்தலைவர் தொடங்கிவைத்தார்
2023-ம் ஆண்டுக்கான என்சிசி குடியரசு தின முகாமைக் குடியரசு துணைத் தலைவர், திரு ஜக்தீப் தன்கர், 7 ஜனவரி 2023 அன்று புது தில்லியில் முறைப்படி தொடங்கிவைத்தார். இந்நிகழ்ச்சியில், ராணுவம், கப்பற்படை, விமானப்படை ஆகிய மூன்று பிரிவுகளிலிருந்தும் எடுக்கப்பட்ட என்சிசி பயிற்சியாளர்கள் தொகுப்பு குடியரசு துணைத் தலைவருக்கு அணிவகுப்பு மரியாதை வழங்கியது. குடியரசு துணைத்தலைவரும் அணிவகுப்பு மரியாதையை ஏற்றுக்கொண்டார்.
என்சிசி மாணவர்களிடையே உரையாற்றிய திரு ஜக்தீப் தன்கர், இளம் மாணவர்களிடையே பண்பு, தோழமை மற்றும் தன்னலமற்ற சேவை உணர்வை வளர்ப்பதன் மூலம் தேசக் கட்டமைப்பில் என்சிசியின் பங்களிப்பைப் பாராட்டினார். என்சிசி, பல ஆண்டு காலமாக, வாழ்க்கையின் அனைத்துத் துறைகளிலும் சிறப்பாக பணியாற்றுகின்ற, உந்துதல் மற்றும் ஒழுக்கமுள்ள இளைஞர்களிடையே உண்மையான, துடிப்பான மற்றும் பன்முகத் தன்மைகொண்ட பணியாளர்களை உருவாக்கியுள்ளது என்று அவர் மேலும் கூறினார்.
உலகின் மிகப்பெரிய இளைஞர் அமைப்பான என்.சி.சிக்கு, குறிப்பாக அமிர்தகாலத்தின் கடமைப் பாதையில் நடைபோடும் பயிற்சியாளர்களுக்கு எப்போதும் போற்றப்பட வேண்டிய தருணமாக இருக்கும் என்று குடியரசு துணைத்தலைவர் கூறினார்.
அண்மையில் புதுப்பிக்கப்பட்ட "ஹால் ஆஃப் ஃபேம்" எனும் புகழ்பெற்றோரை கெளரவிக்கும் காட்சிக்கூடம் மற்றும் பயிற்சிப் பகுதியை திரு ஜக்தீப் தன்கர் பார்வியிட்டார். அங்கு இளம் பயிற்சியாளர்கள் தங்கள் மாநிலங்களைப் பற்றி அளித்த விளக்கத்தை அவர் கேட்டறிந்தார். மேலும் பயிற்சிப் பகுதிகளில் அவர்களால் தயாரிக்கப்பட்டு காட்சிப்படுத்தப்பட்டிருந்த பல்வேறு சமூக கருப்பொருள்களைப் பார்வியிட்டு பாராட்டினார்.
குடியரசு துணைத் தலைவருக்கு என்சிசி முன்னாள் மாணவர் சங்க உறுப்பினர் பதவியை என்சிசி தலைமை இயக்குனர் லெப்டினன்ட் ஜெனரல் குர்பீர்பால் சிங் வழங்கினார்.
தேசிய மாணவர் படையின்  74வது குடியரசு தின முகாம், 2023 ஜனவரி 02, 2023 அன்று தில்லி கன்டோன்மென்ட் பகுதியில் கரியப்பா அணிவகுப்பு மைதானத்தில் தொடங்கியது. இந்த ஒரு மாதகால முகாமில் 28 மாநிலங்கள் மற்றும் 8 யூனியன் பிரதேசங்களிலிருந்து 710 பெண்கள் உட்பட மொத்தம் 2,155 மாணவர்கள் பங்கேற்கின்றனர்.
இளைஞர் பரிமாற்றத் திட்டத்தின் ஒரு பகுதியாக 19 நட்பு நாடுகளைச் சேர்ந்த பயிற்சியாளர்கள் மற்றும் அதிகாரிகளும் இந்த முகாமில் பங்கேற்பார்கள்.
முகாமில் கலந்துகொள்ளும் என்சிசி மாணவர்கள் கலாச்சாரப் போட்டிகள், தேசிய ஒருங்கிணைப்பு விழிப்புணர்வு நிகழ்ச்சிகள், பல்வேறு நிறுவனப் பயிற்சிப் போட்டிகள் போன்ற பல நடவடிக்கைகளில் பங்கேற்பார்கள். 26 ஜனவரி 2023 அன்று குடியரசு தின அணிவகுப்பில் இரண்டு என்சிசி அணிவகுப்பு குழுக்கள் பங்கேற்கும். எண்ணற்ற மற்றும் அதிக நேரத்தையும் பெருமுயற்சிகளையம் கோரும் நடவடிக்கைகள் 2023, ஜனவரி 28 அன்று மாலை பிரதமர் பங்கேற்கும் பேரணியுடன் நிறைவடையும்.
புதிய மற்றும் புதுப்பிக்கத்தக்க எரிசக்தி அமைச்சகம்
பசுமைமயமாகும் இந்தியாவின் மின்சக்தி சந்தை
இந்திய மின்சக்தி சந்தையை பசுமைமயமானதாக ஆக்கும் திட்டத்தின் முதற்கட்டமாக, மத்திய மின்சக்தி, புதிய மற்றும் புதுப்பிக்கப்படக் கூடிய எரிசக்தித் துறை இணையமைச்சர்  திரு.ஆர்.கே.சிங், கிரீன் டர்ம் அகெட் மார்க்கெட்  திட்டத்தை புதுதில்லியில் இருந்து காணொலிக் காட்சி வாயிலாக இன்று துவக்கி வைத்தார். இந்த நிகழ்ச்சியில் உரையாற்றிய அவர், புதுப்பிக்கக் கூடிய எரிசக்தி வளங்கள் நிறைந்த மாநிலங்களின் சுமையை ஜிடாம் தளம் குறைக்கும் என்று தெரிவித்தார்.
விரிவான தகவல்களுக்கு - https://pib.gov.in/PressReleasePage.aspx?PRID=1650384
(Visitor Counter : 239
பாதுகாப்பு அமைச்சகம்
இந்திய-அமெரிக்க ராணுவங்களின் கூட்டு பயிற்சி அலஸ்காவில் தொடக்கம், மெட்ராஸ் அணியை சேர்ந்த இந்திய வீரர்கள் பங்கேற்பு
இந்திய-அமெரிக்க கூட்டு ராணுவ பயிற்சியின் 17-வது பதிப்பான "எக்ஸ் யுத் அபியாஸ் 2021", எல்மெண்டோர்ஃப்-ரிச்சர்ட்சன், அலாஸ்கா  கூட்டு தளத்தில் 2021 அக்டோபர் 15 அன்று தொடங்கியது. துவக்க விழாவில் இரு நாடுகளின் தேசிய கொடிகள் ஏற்றபட்டதோடு, இரு நாடுகளின் தேசிய கீதங்களான ‘ஜன கண மன’ மற்றும் ‘தி ஸ்டார் ஸ்பாங்கில்ட் பேனர்’ இசைக்கப்பட்டன.
இந்திய-அமெரிக்க ராணுவ ஒத்துழைப்பின் ஒரு பகுதியாக 2021 அக்டோபர் 15 முதல் 29 வரை இந்த பயிற்சி நடைபெறுகிறது. 7 மெட்ராஸ் இன்ஃபான்ட்ரி பட்டாலியன் பிரிவை சேர்ந்த 350 வீரர்களை கொண்ட இந்திய குழுவும், ஃபர்ஸ்ட் ஸ்குவாட்ரான் பிரிவை  சேர்ந்த 350 அமெரிக்க வீரர்களும் இதில் பங்கேற்கின்றனர்.
இரு நாடுகளாலும் இணைந்து நடத்தப்படும் இந்தியா மற்றும் அமெரிக்காவுக்கு இடையே நீண்ட காலமாக நடைபெற்று வரும் ராணுவப் பயிற்சி மற்றும் பாதுகாப்பு ஒத்துழைப்பு முயற்சியின் 17-வது பதிப்பு இதுவாகும். ஐக்கிய நாடுகள் சபையின் அறிவுறுத்தல் படி தீவிரவாத எதிர்ப்பு பயிற்சிகள் மேற்கொள்ளப்படும்.
துவக்க நிகழ்ச்சியில் உரையாற்றிய மேஜர் ஜெனரல் பிரையன் ஐஃப்லெர், அமெரிக்க ராணுவ தளபதி, அலாஸ்கா, இந்திய வீரர்களை வரவேற்றதோடு, பயிற்சியின் நோக்கத்தை பூர்த்தி செய்யும் விதத்தில் இரு நாட்டு குழுக்களும் இணைந்து செயல்படுதலை மேம்படுத்த வேண்டும் என்று கேட்டுக்கொண்டார்.
கருத்துகள், சிந்தனைகள் மற்றும் சிறந்த செயல்பாடுகளை சுதந்திரமாக பரிமாறிக் கொள்ளுமாறு வலியுறுத்திய அவர், ஒருவரது அனுபவங்களில் இருந்து அடுத்தவர் பாடம் கற்றுக்கொள்ள வேண்டும் என்றார்.
இதற்கு முந்தைய பதிப்பு 2021 பிப்ரவரியில் ராஜஸ்தானின் பிகானெரில் உள்ள மகாஜன் துப்பாக்கி சுடும் தளத்தில் நடைபெற்றது. இரு நாடுகளுக்கிடையே வளர்ந்து வரும் ராணுவ ஒத்துழைப்பின் மற்றுமொரு முன்னேற்றமாக இது விளங்குகிறது.
இரு ராணுவங்களுக்கிடையே புரிதல், ஒத்துழைப்பு மற்றும் இணைந்து செயல்படுதல் ஆகியவற்றை மேம்படுத்துவதை இந்த பயிற்சி நோக்கமாக கொண்டுள்ளது. குளிர் பருவ நிலைகளில் பயிற்சிகளை மேற்கொள்ளுதல் குறித்த பகிர்தல்கள் மற்றும் ஒரு தரப்பின் சிறந்த செயல்முறைகளை மற்றொரு தரப்பு கற்று கொள்ளுதல் ஆகியவை இந்த கூட்டு பயிற்சியின் முக்கிய நோக்கங்களாகும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=17643338
பிரதமர் அலுவலகம்
விவசாயிகளின் வாழ்க்கையைப் பாதுகாப்போம் விவசாயிகளுக்கான ஓய்வூதியத் திட்டத்தைப் பிரதமர் செப்டம்பர் 12 அன்று தொடங்கிவைக்கிறார்
ஜார்க்கண்டில் 400 ஏகலைவா மாதிரி உறைவிடப்பள்ளிகள் தொடங்கப்பட உள்ளன
ராஞ்சியில் புதிய ஜார்க்கண்ட் சட்டமன்ற கட்டடத்தை நரேந்திர மோடி திறந்து வைப்பார்
ஜார்க்கண்ட் மாநிலம் ராஞ்சியில் செப்டம்பர் 12-அன்று விவசாயிகளுக்கான ஓய்வூதியத் திட்டத்தைப் பிரதமர் நரேந்திர மோடி தொடங்கி வைக்கிறார்.
60 வயதை எட்டிய ஐந்து கோடி சிறு, குறு விவசாயிகளுக்கு மாதந்தோறும் குறைந்தபட்சம் ரூ.3,000 ஓய்வூதியம் வழங்குவதன் மூலம், அவர்களின் வாழ்க்கையை இந்தத் திட்டம் பாதுகாக்கும்.
அடுத்த 3 ஆண்டுகளுக்கு இந்தத் திட்டத்திற்கு ரூ.10,774 கோடி ஒதுக்கப்பட்டுள்ளது.
தற்போது 18 வயதுக்கும், 40 வயதுக்கும் இடைப்பட்ட அனைத்து சிறு, குறு விவசாயிகளும் இந்தத் திட்டத்திற்கு விண்ணப்பிக்கலாம்.
விவசாயிகளின் மாதாந்தர பங்களிப்பை பிஎம் – கிசான் தவணைத் தொகை அல்லது பொதுச் சேவை மையங்கள் மூலம் செலுத்தலாம்.
பழங்குடியினர் அதிகம் வாழும் பகுதிகளில், பழங்குடியின மாணவர்களுக்குத் தரமான, உயர்தொடக்க, உயர்நிலை மற்றும் மேல்நிலைக் கல்வி வழங்க 400 ஏகலைவா மாதிரி உறைவிடப் பள்ளிகளையும், பிரதமர் நரேந்திர மோடி தொடங்கி வைப்பார்.
ராஞ்சியில், புதிய ஜார்க்கண்ட் சட்டமன்றக் கட்டடத்தைத் திறந்து வைக்கும் பிரதமர் நரேந்திர மோடி, புதிய தலைமைச் செயலக கட்டடத்திற்கும் அடிக்கல் நாட்டுவார்.
இந்தப் பயணத்தின்போது, சாஹேப்கஞ்ஜில் பலவகைப் போக்குவரத்து முனையத்தையும் அவர் தொடங்கிவைப்பார்.
-----
(Visitor Counter : 113
சுகாதாரம் மற்றும் குடும்ப நலத்துறை அமைச்சகம்
கோவிட் 19 குறித்த சமீபத்திய தகவல்கள்:
குணமடைவோர் விகிதம் 41.57 சதவீதமாக அதிகரிப்பு.
படிப்படியாகவும், முன்னெச்சரிக்கையுடனும், செயல்திறனுடனும் கூடிய அணுகுமுறையை மேற்கொண்டு இந்திய அரசு மாநிலங்கள்/ யூனியன் பிரதேசங்களுடன் இணைந்து கோவிட்-19 நோய் பரவாமல் தடுப்பது, கட்டுப்படுத்துவது, அது தொடர்பான மேலாண்மை ஆகியவற்றுக்கான பல்வேறு நடவடிக்கைகளை எடுத்து வருகிறது. மிக உயரிய அளவில் தொடர்ந்து பரிசீலனை செய்யப்பட்டு, கண்காணிக்கப்பட்டு வருகிறது.
இதுவரை 57 ஆயிரத்து 720 பேர் குணமடைந்துள்ளனர். கடந்த 24 மணி நேரத்தில் 3280 நோயாளிகள் குணமடைந்துள்ளனர் என்று தெரியவந்துள்ளது. குணமடைவோர் மொத்த சதவிகிதம் 41.57 சதவீதம். இதுவரை இந்த நோய்த்தொற்றுக்கு உள்ளானவர்கள் 1,38,845 பேர். மருத்துவ கண்காணிப்பின் கீழ் இருப்பவர்கள் 77103 பேர்.
(
பழங்குடியினர் நலத்துறை அமைச்சகம்
அதிக பாதிப்புக்கு உள்ளாகும் பழங்குடியின குழுக்கள் வாழும் பகுதிகளுக்கு அதிகாரிகள் கள ஆய்வு மேற்கொள்வது தொடர்பான ஆலோசனைக் கூட்டத்திற்கு மத்திய பழங்குடியினர் நலத்துறை அமைச்சர் திரு அர்ஜூன் முண்டா தலைமை ஏற்றார்
அதிக பாதிப்புக்கு உள்ளாகும் பழங்குடியின குழுக்கள் வாழும் பகுதிகளுக்கு அதிகாரிகள் கள ஆய்வு மேற்கொள்வது தொடர்பாக நேற்று  தேசிய பழங்குடியின ஆராய்ச்சி நிறுவனத்தில் நடைபெற்ற ஆலோசனைக் கூட்டத்திற்கு மத்திய பழங்குடியினர் நலத்துறை அமைச்சர் திரு அர்ஜூன் முண்டா தலைமை ஏற்றார்.
அதிக பாதிப்புக்கு உள்ளாகும் பழங்குடியின குழுக்கள் வாழும் பகுதிகள் நீண்ட காலமாக புறக்கணிக்கப்பட்டு வருகிறது. பழங்குடி இன மக்களின் வாழ்வாதாரத்தை உயர்த்தும் நோக்கில் பிரதமரின் உறுதியான நடவடிக்கைகள் மூலம் பல்வேறு நலத்திட்டங்கள் செயல்படுத்தப்பட்டு வருகிறது. இந்நிலையில் இதுபோன்ற பழங்குடியின குழுக்கள் வாழும் பகுதிகளுக்கு அதிகாரிகளின் கள ஆய்வின் மூலம் பெறப்படும் முக்கியத் தகவல்கள் இதுபோன்ற திட்டங்களை மேலும் வலுப்படுத்த பயன் அளிக்கும் என்று திரு அர்ஜூன் முண்டா கூறினார். பிரதமரின் அதிக பாதிப்புக்கு உள்ளாகும் பழங்குடியின குழுக்கள் வாழும் பகுதிகள் மேம்பாட்டுத் திட்டத்திற்கு இதுபோன்ற அதிகாரிகளின் கள ஆய்வுத் தகவல்கள் அப்பகுதியில் உள்கட்டமைப்பு மற்றும் மேம்பாட்டு வளர்ச்சிக்கு உதவிகரமாக அமையும் என்று கூறினார்.
பிரதமரின் தொலைநோக்குப் பார்வையான ‘அனைவரும் இணைவோம், அனைவரும் உயர்வோம், அனைவரின் நம்பிக்கையைப் பெறுவோம், அனைவரும் முயற்சிப்போம்’ என்ற நிலைப்பாட்டிற்கு வலுசேர்க்கும் விதமாக பல்வேறு நடவடிக்கைகளை மேற்கொள்ள வேண்டியது முக்கியமாகும் என்றார்.
இந்த நிகழ்வில் பழங்குடியினர் நலத்துறையின் செயலாளர் திரு அணில்குமார் ஜா பேசும் போது, அதிக பாதிப்புக்குள்ளாகும் பழங்குடியினக் குழுக்கள் வாழும் பகுதிகளுக்கு இதுபோன்ற அதிகாரிகளின் கள ஆய்வுகள் அதிகம் நடத்தப்பட வேண்டும் என்று வலியுறுத்தினார்.
ரெயில்வே அமைச்சகம்
2023 ஆம் ஆண்டின் முதல் இரண்டு காலாண்டுகளில் இந்திய ரயில்வே 758.20 மெட்ரிக் டன் சரக்குகளை கையாண்டுள்ளது
ஏப்ரல் முதல் செப்டம்பர் 2023 வரையிலான காலகட்டத்தில் 758.20 மெட்ரிக் டன் சரக்கு கையாளப்பட்டுள்ளது. கடந்த ஆண்டு இதே காலகட்டத்தில் 736.68 மெட்ரிக் டன் சரக்கு கையாளப்பட்டுள்ளது. இது கடந்த ஆண்டு இதே காலகட்டத்தில் ஏற்றப்பட்டதை விட சுமார் 21.52 மெட்ரிக் டன் அதிகமாகும். கடந்த ஆண்டில் ரூ.78,991 கோடியாக இருந்த ரயில்வே வருவாய் இப்போது ரூ.81,697 கோடியை ஈட்டியுள்ளது, இது கடந்த ஆண்டின் இதே காலகட்டத்துடன் ஒப்பிடும்போது சுமார் ரூ.2706 கோடி அதிகமாகும்.
செப்டம்பர் 2023 மாதத்தில், 123.53 மெட்ரிக் டன் சரக்கு கையாளப்பட்டுள்ளது. இது 2022 செப்டம்பரில் 115.80 மெட்ரிக் டன்னை விட அதிகம். இது கடந்த ஆண்டை விட சுமார் 6.67% அதிகமாகும். 2022 செப்டம்பரில் ரூ.12,332.70 கோடியாக இருந்த சரக்கு வருவாய், 2023 செப்டம்பரில் ரூ.12,956.95 கோடியாக உயர்ந்துள்ளது.
வாடிக்கையாளரை மையமாகக் கொண்ட அணுகுமுறை, வணிக மேம்பாட்டு அலகுகளின் பணிகள் இந்த குறிப்பிடத்தக்க சாதனையை மேற்கொள்ள ரயில்வேக்கு உதவியது.ANU/AD/BS/AG/KPG
(Visitor Counter : 30
பெருநிறுவனங்கள் விவகாரங்கள் அமைச்சகம்
சுதந்திரத்தின் 75வது ஆண்டுப் பெருவிழாவின் கீழ் பெருநிறுவனங்கள் விவகார அமைச்சகத்தின் சிறப்பு வார கொண்டாட்டங்களின் ஒரு பகுதியாக ஐஐசிஏ ஏற்பாடு செய்துள்ள "இஎஸ்ஜி - சிஎஸ்ஜி சிறந்த நடைமுறைகள் குறித்த கண்காட்சியை" திரு ராவ் இந்தர்ஜித் சிங் நாளை தொடங்கிவைப்பார்
சுதந்திரத்தின் 75வது ஆண்டுப் பெருவிழாவின் கீழ் பெருநிறுவனங்கள் விவகார அமைச்சகத்தின் சிறப்பு வார கொண்டாட்டங்களின் ஒரு பகுதியாக பெருநிறுவன விவகாரங்களுக்கான இந்தியக் கல்வி நிறுவனம்  இந்திய சுதந்திரத்தின் 75 ஆண்டுகள், குடிமக்களின் புகழ்மிக்க வரலாறு, அதன் பன்முகக் கலாச்சாரங்கள், பல முக்கிய சாதனைகளை நினைவுகூர பல்வேறு நிகழ்ச்சிகளுக்கு ஏற்பாடு செய்துள்ளது.
இந்தக் கொண்டாட்டங்களில் பெருநிறுவனங்கள் விவகாரத் துறை இணை அமைச்சர் திரு ராவ் இந்தர்ஜித் சிங் தலைமை விருந்தினராக கலந்துகொள்வார். பெருநிறுவனங்கள் விவகார அமைச்சகத்தின் செயலாளர் திரு ராஜேஷ் வர்மா தலைமை தாங்குவார்.
நிதி ஆயோக், பொது நிறுவனங்கள் துறை, யுனிசெஃப் ஆகியவற்றின் ஒத்துழைப்புடன் சுதந்திரத்தின் 75வது ஆண்டுப் பெருவிழா கொண்டாட்டங்களின் ஒரு பகுதியாக "இஎஸ்ஜி - சிஎஸ்ஜி சிறந்த நடைமுறைகள் குறித்த கண்காட்சிக்கு" ஐஐசிஏ ஏற்பாடு செய்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1833139
பிரதமர் அலுவலகம்
தீபாவளிப் பண்டிகையையொட்டிப் பிரதமர் மக்களுக்கு வாழ்த்து தெரிவித்துள்ளார்
தீபாவளிப் பண்டிகையையொட்டிப் பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார். இந்தத் தீபஒளித் திருவிழா அனைவரின் வாழ்விலும் மகிழ்ச்சியையும், நல்ல ஆரோக்கியத்தையும் கொண்டுவரட்டும் என்றும் அவர் வாழ்த்தியுள்ளார்.
ட்விட்டர் செய்தியில் பிரதமர் கூறியிருப்பதாவது:
"அனைவருக்கும் இனிய தீபாவளி நல்வாழ்த்துக்கள். தீபாவளி என்பது ஒளி மற்றும் ஒளிக்கதிர்களுடன் தொடர்புடையது. இந்தப் புனிதமான பண்டிகை நம் வாழ்வில் மகிழ்ச்சி மற்றும் நல்வாழ்வை மேம்படுத்தட்டும். குடும்பம் மற்றும் நண்பர்களுடன் நீங்கள் ஓர் அற்புதமான தீபாவளியைக் கொண்டாடுவீர்கள் என்று நான் நம்புகிறேன்."
ஊரக வளர்ச்சி அமைச்சகம்
வங்கிகளின் வணிகத்தொடர்பாளர் மற்றும் வங்கியின் பிரதிநிதியாகப் பணியாற்றும் மகளிர் சுய உதவிக் குழுவினர் கோவிட்-19 முடக்கநிலை காலத்தில் ஜன்தன் வங்கிக் கணக்குப் பயனாளிகளுக்கு முதலாவது கட்ட நிவாரணத் தொகை 500 ரூபாயை ஒப்படைப்பதில் முக்கிய பங்கு வகித்துளளனர்
பிரதமரின் ஜன்தன் திட்டத்தின் கீழ் வங்கிக் கணக்கு வைத்திருக்கும் 20.39 கோடி பெண்களுக்கு ஒவ்வொரு மாதமும் ரூ.500 என்ற வகையில் 3 மாதங்களுக்கு வழங்கப்படும் என்று மத்திய அரசு அறிவித்துள்ளது. மத்திய அரசின் நிதிச் சேவைகள் மற்றும் வங்கிகள் துறையின் ஒத்துழைப்புடன், ஊரக வளர்ச்சித் துறையின் தீன்தயாள் அந்த்யோதயா திட்ட - தேசிய ஊரக வாழ்க்கைநிலை லட்சிய நோக்குத் திட்டத்தின் மூலம், இந்த நிதியை அளிக்கும் பொறுப்பு ஒப்படைக்கப்பட்டது. மக்கள் எதிர்கொண்டிருக்கும் நிதிச் சிக்கலைக் கையாள வசதியாக, பிரதமரின் கிசான் திட்டக் கணக்குகளுக்கு ரூ.2000 செலுத்துதல், மகாத்மா காந்தி தேசிய ஊரக வேலைவாய்ப்பு உறுதியளிப்புத் திட்டத்தில் கிராமப்புற மக்களுக்கு நேரடியாக வங்கிக் கணக்கில் பணம் செலுத்துதல் ஆகிய திட்டங்களும் நிறைவேற்றப்பட்டன.
நேரடியாக வங்கிக் கணக்கில் பணம் செலுத்தியதால், அதை எடுப்பதற்கு வங்கி வளாகங்களில் கூட்டம் சேரும் என்று எதிர்பார்க்கப்பட்டது. பல இடங்களில், கிராமப்புற வீடுகளில் இந்தப் பணத்தைக் கொண்டு சேர்ப்பதில் வணிகத் தொடர்பாளர் மற்றும் வங்கியின் பிரதிநிதியாகப் பணியாற்றும் மகளிர் சுய உதவிக் குழுவினர் பயன்படுத்திக் கொள்ளப்பட்டனர்.
வணிகத் தொடர்பாளர் மற்றும் வங்கியின் பிரதிநிதியாகப் பணியாற்றும் மகளிர் சுய உதவிக் குழுவினரின் பங்கின் முக்கியத்துவத்தை அனைத்து வங்கிகளும் புரிந்து கொண்டு, கோவிட்-19 முடக்கநிலை காலத்தில் அத்தியாவசிய சேவைக்கான அனுமதி அடையாள அட்டைகளை வழங்கின.
8800 வங்கித் தொடர்பாளர்கள் மற்றும் 21600 வங்கிப் பிரதிநிதிகளில் ஏறத்தாழ 50 சதவீதம் பேர் தாங்களாக முன்வந்து முடக்கநிலை காலத்தில் பணியாற்றினர். அசாம் தொடங்கி மிசோரம், சிக்கிம், மணிப்பூர், பிகார் வரையிலும், ஜார்க்கண்ட், சத்தீஸ்கர், மத்தியப் பிரதேசம், ஒடிசா, மேற்குவங்கம், குஜராத், மகாராஷ்டிரா, ராஜஸ்தான், பஞ்சாப், உத்தரப்பிரதேதம், தமிழ்நாடு வரையிலும் அவர்கள் சேவையாறறினர். வங்கிப்பிரதிநிதிகள், வங்கிக்கிளைகளில் கூட்டம் சேராதவாறு பார்த்துக் கொள்வதில் கிளை மேலாளர்களுக்கு உதவியாக இருந்தனர். கிராமப்புற மக்களிடம் சமூக இடைவெளி குறித்து விழிப்புணர்வு ஏற்படுத்தி அதை உறுதி செய்து, கிளை மேலாளர்களுக்கு உதவிகரமாக இருந்தனர்.
வங்கி வணிகத்தொடர்பாளர் மற்றும் வங்கிப்பிரதிநிதிகளாகப் பணியாற்றும் மகளிர் சுய உதவிக் குழுவினர், மத்திய அரசு வழங்கும் நிவாரணத் தொகுப்புகள் கிடைப்பதை உறுதி செய்வதில் முக்கிய பங்காற்றுகின்றனர். சமூக, பொருளாதார அழுத்தங்களுக்கு ஆட்பட்டிருந்த கிராமப்புற மக்கள், அவர்களின் மூலமாக வங்கிச் சேவைகளை தங்கள் வீட்டு வாசலிலேயே பெற முடிந்துள்ளது. வங்கிச் சேவை இல்லாத பகுதிகளிலும் முடக்கநிலை காலத்தில் தங்கள் தினசரி தேவைகளைப் பூர்த்தி செய்து கொள்ள வங்கி வணிகத் தொடர்பு மையத்தின் சேவைகளை அவர்கள் பயன்படுத்திக் கொண்டனர்.
(Visitor Counter : 151
பிரதமர் அலுவலகம்
பேரிடர் அபாயக் குறைப்பு சம்பந்தமான இந்திய- ஜப்பான் உயர்நிலைக் கூட்டம்
இந்திய தேசிய பேரிடர் மேலாண்மை ஆணையமும், ஜப்பான் நாட்டின் சர்வதேச ஒத்துழைப்பு முகமையும் இணைந்து ஐக்கிய நாடுகளின் தலைமையகத்தில் பேரிடர் அபாயக் குறைப்பு சம்பந்தமான கூட்டத்திற்கு ஏற்பாடு செய்திருந்தன. பேரிடர் அபாயக் குறைப்புக்கான செண்டாய் திட்டத்தின் இடைக்கால ஆய்வின்போது இந்த உயர்நிலைக் கூட்டம் நடைபெற்றது.
‘நெகிழ்தன்மை மற்றும் நிலையான எதிர்காலத்தை நோக்கி பேரிடர் அபாய குறைப்பில் முதலீடுகளை ஊக்குவிப்பதில் நாடுகளின் பங்கு’ பற்றி கூட்டத்தில் விவாதிக்கப்பட்டது. பேரிடர் அபாயத்தைக் குறைப்பதற்கான முதலீடுகளை ஊக்குவிப்பதில் நிலையான வளர்ச்சி இலக்குகளை அடைவதற்கும், பருவநிலை மாற்றத்துடன் தொடர்புடைய சேதங்கள் மற்றும் தாக்கங்களைக் குறைப்பதற்கும், அதன் மூலம் நெகிழ்தன்மை வாய்ந்த சமுதாயத்தை உருவாக்குவதற்கும், உறுப்பு நாடுகளின் முக்கிய பங்களிப்பை இந்த நிகழ்ச்சி எடுத்துரைத்தது.
பிரதமரின் முதன்மைச் செயலாளர் டாக்டர் பி.கே. மிஸ்ரா, இந்திய பிரதிநிதிக் குழுவிற்கு தலைமை வகித்தார். ஜி20 மற்றும் ஜி7 அமைப்புகள் பேரிடர் அபாயக் குறைப்பு சம்பந்தமான விசயங்களுக்கு அதிக முன்னுரிமை அளிப்பதால் உலகளவில் இந்தப் பிரச்சினை அனைவரின் கவனத்தையும் பெற்றுள்ளதாக தமது உரையின் போது டாக்டர் மிஸ்ரா கூறினார். சீரான முறையில் பேரிடர் அபாயக் குறைப்பு தேவைகள் அனைத்தையும் பூர்த்தி செய்யக்கூடிய நிதிக் கட்டமைப்பை உருவாக்க வேண்டும் என்று அவர் வலியுறுத்தினார்.
பேரிடர் அபாயக் குறைப்புக்கான செண்டாய் திட்டத்திற்கு இணங்க, ஜி20 இந்திய தலைமைத்துவத்தின் கீழ் அனைவருக்கும் முன்கூட்டிய எச்சரிக்கை, நெகிழ்தன்மை உள்கட்டமைப்பு, பேரிடர் அபாயக் குறைப்புக்கு மேம்பட்ட நிதி, எதிர்ப்பு நடவடிக்கைகளுக்கான அமைப்புமுறை மற்றும் திறன் மற்றும் பேரிடர் அபாயக் குறைப்புக்கு சுற்றுச்சூழல் சார்ந்த அணுகுமுறை ஆகிய 5 முன்னுரிமைகளை பேரிடர் அபாயக் குறைப்புக்கான பணிக்குழு முன்மொழிந்துள்ளது. உலகளாவிய தெற்கு பகுதிகள் உட்பட ஜி7 மற்றும் ஜி20 உறுப்பு நாடுகளின் தலைவர்கள் பேரிடர் அபாய குறைப்புக்கு உடனடி தீர்வுகளை மேற்கொள்வதன் அவசியம் கூட்டத்தில் வலியுறுத்தப்பட்டது.
குடியரசுத் தலைவர் செயலகம்
இந்தியக் கடற்படையின் 22 ஆவது ஏவுகணை வாகன அணிக்குக் கொடி விருதினை குடியரசுத் தலைவர் வழங்கினார்
மகாராஷ்டிரா மாநிலம் மும்பையில் இன்று  இந்தியக் கடற்படையின் 22-ஆவது ஏவுகணை வாகன அணிக்கு குடியரசுத் தலைவரின் கொடி விருதினைக் குடியரசுத் தலைவர் திரு ராம்நாத் கோவிந்த் வழங்கினார்.
இந்த நிகழ்ச்சியில் பேசிய குடியரசுத் தலைவர் இந்த சாதனையை அடைந்ததற்காக 22 ஆவது ஏவுகணை வாகன அணியோடு இணைந்துள்ள அனைத்து அதிகாரிகள் மற்றும் மாலுமிகளுக்கு வாழ்த்துத் தெரிவித்தார். இந்த அணி நமது நாட்டிற்குக் கடந்த காலத்திலும், நிகழ் காலத்திலும் இதன் அதிகாரிகளாலும், மாலுமிகளாலும் செய்யப்பட்ட மிகச்சிறந்த சேவைக்கான சான்றாக இந்த விருதளிப்பு இருப்பதாக அவர் கூறினார்.
இந்த அணியின் கப்பல்கள், பலவகையான நடவடிக்கைகளில் ஈடுபடுத்தப்பட்டிருப்பதைக் குடியரசுத் தலைவர் சுட்டிக்காட்டினார். முக்கியமான பணிக்காக ஈடுபடுத்துதல் மூலம் இவை நமது கடற்பகுதியின் எல்லைகளைப் பாதுகாத்துள்ளன. மேலும், ஓமன் வளைகுடா, பாரசீக வளைகுடா பகுதிகளில் தூதரக நிலையிலான இயக்கங்களிலும், கடற்கொள்ளைக்கு எதிரான நடவடிக்கைகளிலும் இவை ஈடுபட்டுள்ளன என்று அவர் கூறினார்.
இந்தியா கடல்பகுதி மிகுந்த நாடு என்று கூறிய குடியரசுத் தலைவர், இந்தியக் கடற்படை நமது வெளிநாட்டுக் கொள்கை மற்றும் தேசநலன்கள் பாதுகாப்பு, வர்த்தக முன்னேற்றம் ஆகியவற்றில் மிகப்பெரிய பங்கு வகிப்பதாக குறிப்பிட்டார்.
உலகளாவிய கடல் வாணிபம், இந்தியப் பெருங்கடல் பகுதி மூலமாக பெருமளவு நடைபெறுவதாக அவர் கூறினார். எனவே, இந்தப் பகுதியில் அமைதியை பராமரிப்பது நமக்கு மட்டுமின்றி, ஒட்டுமொத்த உலக சமூகத்திற்கும் மிக முக்கியமானதாகும். உலகின் மிகப்பெரிய கடற்படைகளில் ஒன்றான இந்திய கடற்படையை இந்திய பெருங்கடல் பகுதியில் பாதுகாப்பு கூட்டாளியாக அண்டை நாடுகளும் எதிர்பார்க்கின்றன என்று அவர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779177
••••••••••••••••
(Visitor Counter : 170
பிரதமர் அலுவலகம்
கோவாவின் அகுவாடா கோட்டையில் இந்திய கலங்கரை விளக்கத் திருவிழாவைத் தொடங்கி வைத்ததில் பிரதமர் மகிழ்ச்சி தெரிவித்தார்
கலங்கரை விளக்கங்கள் முக்கிய சுற்றுலாத் தலங்களாக வளர்ந்து வருவதைக் கண்டு தாம் மகிழ்ச்சியடைவதாக பிரதமர் திரு நரேந்திர மோடி கூறினார்.
கோவாவின் அகுவாடா கோட்டையில் முதல் இந்திய கலங்கரை விளக்கத் திருவிழாவை கோவா முதல்வர் திரு பிரமோத் பி சாவந்த் மற்றும் மத்திய இணையமைச்சர் திரு ஸ்ரீபத் ஒய் நாயக் ஆகியோருடன் இணைந்து தொடங்கி வைத்ததாக மத்திய துறைமுகங்கள், கப்பல் போக்குவரத்து மற்றும் நீர்வழித் துறை அமைச்சர் திரு சர்பானந்தா சோனோவால் எக்ஸ் சமூக ஊடகத் தளத்தில் தொடர் பதிவுகளின் வாயிலாகத் தெரிவித்தார்.
கடல்வழிப் போக்குவரத்தின் இன்றியமையாத அங்கமான கலங்கரை விளக்கங்கள் மற்றும் பழங்காலம் முழுவதும் கப்பல்களையும் சுற்றுலாப் பயணிகளையும் அவற்றின் மர்மம் மற்றும் இயற்கை வசீகரத்தால் கவர்ந்த தனித்துவமான கட்டமைப்புகளைக் கொண்டாடும் வகையில் இந்திய கலங்கரை விளக்கத் திருவிழா நடத்தப்படுகிறது.
மத்திய அமைச்சரின் பதவிகளுக்கு பதிலளித்து பிரதமர் கூறியதாவது:
"முக்கிய சுற்றுலாத் தலங்களாக கலங்கரை விளக்கங்கள் மீதான ஆர்வம் அதிகரித்து வருவதைக் கண்டு மகிழ்ச்சியடைகிறேன். இந்தத் தலைப்பில் மனதின் குரல் #MannKiBaat நிகழ்ச்சியின் போது நான் கூறியது:
https://youtu.be/kP_qEIipwqE?si=-_wpXAj5aoIdSXls"
இந்திய அரசின் முதன்மை அறிவியல் ஆலோசகரின் அலுவலகம்
வேளாண் தொழில்நுட்பத்தை விவசாயிகள் எளிதில் அணுகும் வகையில் வட்டார மொழியில் அமர்வுகள்
வேளாண்மை குறித்த தொடர் கூட்டங்களின் 28-வது பதிப்பில் பஞ்சாப்பைச் சேர்ந்த திரு பால்ராஜ் என்ற விவசாயி விருந்தினராகக் கலந்துக்கொண்டு, தங்களது பாசன நடைமுறையில், காற்றில் உள்ள ஈரப்பதத்தை கண்டறியும் உணரி பொருத்தப்பட்டிருப்பதன் தாக்கங்கள் பற்றி பேசினார்.
அவரது கிராமத்தில் மின்சார வசதி இல்லாததால் அப்பகுதி மக்கள் டீசலில் இயங்கும் பம்புகளைப் பயன்படுத்துகின்றனர். இந்த உணரியைப் பயன்படுத்துவதன் மூலம் டீசலும் தண்ணீரும் பெருமளவு சேமிக்கப்பட்டுள்ளது. மண்ணின் அடிப்பகுதிகளில் உள்ள ஈரப்பதத்தையும் இந்த உணரியால் கண்டறிய முடிந்தது. இதன் மூலம் பயிரின் விளைச்சல் மற்றும் மண்ணின் வளம் வளர்ச்சி அடைந்திருப்பதாக அவர் குறிப்பிட்டார். இந்த உணரி, வேளாண் தொழில்நுட்ப புதுமை நிறுவனத்தின் தயாரிப்பாகும்.
ஜூலை 3-ஆம் தேதி நடைபெற்ற 28-வது பதிப்புக் கூட்டத்தில் பேசிய வேளாண் ஆராய்ச்சிக்கான இந்திய கவுன்சிலின் துணை தலைமை இயக்குநர்  டாக்டர் ஏ கே சிங், விவசாயிகளின் பிரச்சினைகளைத் தீர்ப்பதற்கான தொழில்நுட்பத் தீர்வுகளை உருவாக்கும் பிரதமரின் தொலைநோக்குப் பார்வையைப் பூர்த்திசெய்ய, விவசாயிகளுக்கு உதவுவதற்கான தேசிய டிஜிட்டல் தளமான கிசான் மித்ர் உதவிகரமாக இருப்பதாகக் கூறினார்.
நாடுமுழுவதும் உள்ள ஆராய்ச்சி ஆய்வகங்களில் உருவாக்கப்படும் தொழில்நுட்பம் மற்றும் புதிய கண்டுபிடிப்புகளை விவசாயிகளிடம் கொண்டு செல்வதில் சிறப்பாக பணியாற்றும் முதன்மை அறிவியல் ஆலோசகர் அலுவலகம், சமூக மாற்றத்திற்கான இந்திய மையம், தொழில்முனைவு கற்றலுக்கான என்.எஸ். ராகவன் மையம் ஆகியவற்றை அவர் பாராட்டினார். இதுபோன்ற இணையவழி கருத்தரங்கங்களை வட்டார மொழிகளில் நடத்தும் முயற்சியைப் பாராட்டிய அவர், வரும் காலங்களில் மேலும் பல விவசாயிகள் தங்களது பிரச்சினைகள் குறித்தும், அதற்குத் தேவையான தொழில்நுட்பத் தீர்வுகள் பற்றியும் எடுத்துரைப்பார்கள் என்று தாம் நம்புவதாகக் குறிப்பிட்டார்.
28வது பதிப்பு கூட்டத்தைக் காண:
https://www.youtube.com/watch?v=8SyC2G2DRT0
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1733374
-----
(Visitor Counter : 197